**Годишен отчет**

За дейността на Народно Читалище

„Христо Смирненски 1927“с. Малък Чардак

За 2023г.

Читалището е жива институция! То е организъм, който диша, развива се, твори, създава, разпространява. Читалището е трибуна! То не дава словото да секне, не позволява да се загуби езикът, не разрешава да се забравят традициите. Читалището е съществувало дори тогава, когато ние сме нямали граници.

Читалището ни е нужно днес! Особено днес!

 **КУЛТУРНА- МАСОВА ПРОГРАМА**

Януари

Отпразнувахме бабин ден. Ден на родилната помощ. По стара българска традиция най-старата баба изкъпа бебето като най- младата баба поливаше от менчето вода. След това се веселихме и танцувахме. Имаше подаръци за всички присъстващи.

 Февруари

С чаша червено вино и малко песни отпразнувахме и Трифонзарезан

 Март

И през изминалата година баба Марта не ни подмина. С ръчно направени мартенички тя закичи всеки в селото. Децата бяха първи.

Осми март- ден на жената

Събрахме се на този празник с добро настроение, игри и закачки се почерпихме и разбира се имаше подаръци, цветя и поздрави от наши спонсори.

 Април

Лазарки и тази година обходиха цялото село и пяха за здраве и берекет. Децата с нетърпение и огромно желание чакаха този празник .Пременени в народни носии бяха цветята на нашето село.

Боядисвахме яйца за Великден. Тези писани яйца ги раздадохме в църквата на всички присъстващи за здраве.

Включихме се и в народния събор, който е /06 МАЙ/ традиционен за нашето населено място.

И тази година театър „Слънчо“ зарадва малки и големи. За празника на детето представиха своята постановка предназначена за малките как се движим безопасно. Интересно и забавно, както винаги.

Включихме се и в почистване на селото.

През лятната ваканция се събирахме в читалището и там четяхме, рисувахме и се забавляваха с настолни игри. Най- малките ги запознахме с книжките подходящи за тях. Често , когато си играят в парка им носим книжки и те ги разглеждат или четем приказки.

За деня на Народните будители почетохме нашите учители.

Всеки лично получи подарък- книга в знак на благодарност и признателност за положения труд да ни научат да пишем и четем.

Тази година имахме поставена поща на дядо Коледа. Всеки, който искаше написа писмо на добрият старец. Посрещнахме Коледа с истински дядо Коледа, който раздаде подаръци на тези, които му бяха писали. Четохме писмата и се забавлявахме с историите на децата. Въодушевени и щастливи, така посрещнахме този празник.

В навечерието на Коледа нашите Коледари бяха прекрасни. С музика и коледарски песни те благославяха всеки дом. Пременени в новите си ямурлуци, закичени с китки, с добро настроение те бяха много красиви.

Стоплиха сърцата на всички нас.

Почетени бяха бележити годишнини с беседи и витрини. Традиция на нашето Читалище е посещенията на Пенсионерския клуб. Там те получават книгите, които желаят. По- старото поколение предпочита българска литература и така биват обслужвани.

През изминалата година организирахме посещения на няколко театрални постановки, което много се харесва от населението. Благодарение на общината имаме организиран превоз, което е прекрасно.

Също така с помощта на Сдружение за гр. Съединение и наши будни и дейни хора, се организира „Кино под звездите“

В с. Малък Чардак не е имало кино повече от тридесет години. Това събитие направи селото по- живо. Благодарни сме за това събитие, надяваме се и за напред да продължи!

По повод **100** г. от смъртта на нашия патрон **Христо Смирненски**- 18 юни, отбелязахме този празник много тържествено. Програма включваше запознаване с биографията на поета, рецитиране на негови стихове от децата и завършихме с почерпка. Беше много тържествено. На това събитие присъстваха жители и гости на селото, а също така и кметство с. Малък Чардак.

За празника, читалището се сдоби с указателна табела, защото такава нямаше. Подариха ни знамето на България и ЕС. За 100 годишнината получихме и портрет на Христо Смирненски, подарък от г-жа Цонка Юриева. Сага портрета посреща всеки наш посетител.

Така сградата придоби по – приветлив вид.

Благодарим им за дарението и оказаната помощ!

В културен план измина една интересна и забавна година.

**БИБЛИОТЕЧНА ДЕЙНОСТ**

1. Поддържане на библиотечния фонд

През изминалата година имахме благодетел, който ни дари българска литература на наши автори. Закупени бяха и 19 бр. нови книги с наши средства.

1. Подобряване работата с читатели
2. Работа с най- малките

Има интерес към книжки, благодарение на занимателните игри малките читатели посещават читалището. Така съчетаваме приятното с полезно. По този начин привличаме и нови читатели.

1. Привличане на нови читатели

Освен малките читатели, привличаме и новодошли жители на селото.

Тези, които избират да живеят на тихо и уютно място, и имат нужда да нахранят душата и ума

1. Предоставяне на компютърни и интернет услуги
2. Ежедневно посещение на Пенсионерския клуб

Най-голяма тревога и проблем за Читалищното настоятелство и на населението е състоянието на сградата .Със съборен киносалон, недовършен ремонт на покрива и неукрепена е. В това състояние не може много да остане, защото е застрашено нейното съществуване.

Надяваме се тази година новото ръководство на общината да намерим съвместно решение на този проблем.

 Изготвил: секретар – Йонка Челебийска

**Читалищно Настоятелство:**

1. Росица Ахмашка- председател
2. Дафина Христова- член
3. Пенка Костадинова- член

**Секретар** : Йонка Челебийска

**Проверителна комисия**:

1. Емил Ангелов
2. Недялка Стоянова
3. Илиянка Бонева

**ПЛАН- ПРОГРАМА ЗА ДЕЙНОСТТА НА ЧИТАЛИЩЕ**

**„ХРИСТО СМИРНЕНСКИ 1927“ С. МАЛЪК ЧАРДАК**

**ЗА 2024 ГОДИНА**

1. **Въведение**

Програмата за развитие на читалищната дейност през 2024 г. е съобразена с изискванията на чл.26, ал.2. от Закона за народните читалища. Програмата цели обединяване на усилията за развитие и утвърждаване на читалището като важна обществена институция, реализираща културната идентичност. Читалището съхранява българският дух и култура през вековете и носи в себе си нематериалното културно наследство, традиции, образование, възпитание и благотворителност в полза на обществото.

1. **АНАЛИЗ И СЪСТОЯНИЕ НА ЧИТАЛИЩЕТО**

На територията на село Малък Чардак функционира Народно читалище „Христо Смирненски 1927“- единствената културна институция в селото. То има изключително значение за общественият и културен живот. Читалището разполага с библиотека и читалня на втория етаж от сградата .На първият етаж имаме стая, която е ремонтирана и е направена на зала за събирания и битов кът. Има и още една стая, която е пригодена за избори, но при необходимост може да се използва за нуждите на читалището. Срутеният киносалон стои така втора година. Неукрепена конструкция, не ремонтиран покрив и полуразрушена стена – това е състоянието на цялата сграда. Всяко едно отлагане на цялостен ремонт е предпоставка за разруха. Необходим е спешен ремонт. Недопустимо е в такъв вид да бъди нашето читалище, строено доброволно от нашите предци.

1. **ОСНОВНА ЦЕЛ НА ПРОГРАМАТА**

Целта на програмата е, читалището да продължи партньорството си с Общината, местната власт и местната общност. Разнообразяване и обогатяване живота на местното население. Запазване на родовата памет и съхраняване на традициите с цел предаване на нематериалното културно наследство на следващите поколения.

Разширяване обхвата и повишаване качеството на читалищната дейност- художествена и библиотечна, ориентирани към интересите на хората. Търсене на съмишленици и партньорства.

1. **ОСНОВНИ ДЕЙНОСТИ ПО ИЗПЪЛНЕНИЕ НА ПРОГРАМАТА**

. Съществена част от дейността на читалището е разширяване и развитие на по- голям кръг от любители на книгата. Запазване и развитие на традиционните ценности на българския народ, съхранение на обичаите и традициите, както и създаване на нови традиции породени от нуждите на местната общност. Чрез тази дейност читалището ще работи за превличане на млади хора и ученици. Читалището ще работи за развитие и обогатяване на културния живот в населеното място, както и:

. Осмисляне свободното време на учениците през ваканциите.

. Насърчаване на четенето.

. Социално включване на хора в неравностойно положение.

. Активен живот на възрастните хора.

. Дейност, ориентирана към хората и техните потребности.

За осъществяване на тези задачи ще бъдат изпълнени следните дейности и ще се проведат следните мероприятия:

. Организиране, подготовка и провеждане на местни празници.

. Поддържане интереса към четене на любими книги. Посещаване клуба на пенсионера и домовете на трудно подвижни читатели.

. Осъвременяване на читалищната дейност.

. Читалището място за учение и развитие през целия живот.

1. **БИБЛИОТЕЧНА ДЕЙНОСТ**

Библиотечната дейност е също толкова важна за читалището.

Тя е насочена към:

. Превръщане на библиотеката в съвременен обществен и информационен център, полезен партньор и участник в информационното обслужване на местното население.

. Поддържане и обогатяване на библиотечния фонд.

. Организиране на мероприятия за честване на исторически събития и бележити дати.

. Експониране на изложби и витрини.

. Работа с подрастващите и приобщаването им към читателската аудитория.

За по- добрата работа на библиотеката, тя да се превърне в уютно и привлекателно място, отговарящ на реалните потребности е необходимо поддържане на добро отопление през зимата, реновиране и освежаване на помещенията. За да задържим читателския интерес е необходимо обогатяване на фонда със съвременна литература .Ограничените финанси се отразяват на нашата дейност, но ние приемаме всякакви дарения от книги.

1. **ФИНАНСИРАНЕ**

Финансирането на читалищата е регламентирано в Закона на народните читалища.

Читалището финансира дейността си в рамките на държавната и общинска субсидия и от рентата, която получава.

1. **ЗАКЛЮЧЕНИЕ**

Изпълнението на програмата ще даде възможност за реализация на поставените цели и основни дейности, опазване и съхранение на културното наследство, утвърждаване на празници и традиции за идните поколения. Поддържане на библиотечния фонд ще подпомогне образователния процес в получаване на нови знания. Реализирането на програмата ще обогати културния живот.

**КУЛТУРЕН КАЛЕНДАР**

ЯНУАРИ

02. 190Г. от рождението на Тодор Стоянов Бурмов, български книжовник, общественик и политик, държавен деец/1834- 1906/

12. 120г. от рождението на Георги Караславов, български писател /1904-1980/

20. Бабин ден

ФЕВРУАРИ

01.Трифон Зарезан- на чашка вино

08. 175 г. от рождението на Иван Евстатиев Гешов, български политически и държавен деец/1849- 1924/ - витрина

15. 460 г. от рождението на Галилео Галилей, италиански астроном- беседа

20. РАБОТИЛНИЦА ЗА МАРТЕНИЦИ

МАРТ

01.Баба Марта, както всяка година ще дойде и ще връзва мартенички

01.145г. от рождението на Александър Стамболийски

03.Витрина за 3-ти март- Национален празник

08. Денят на жената

09. 90 г. от рождението на Юрий Гагарин- първият излетял космонавт в космоса – беседа

28. 95 г. от рождението на Вера Мутафчиева, български писател и историк /1929- 2009/

АПРИЛ

03. 145г. от обявяването на София за столица , 1879г.

22. Витрина по случай Международният ден на Земята

27. Лазар е. Лазарки ще пеят песни и благославят за берекет

МАЙ

02. Работилница за боядисани яйца

06.Събор на с. Малък Чардак

18. 110 г. от рождението на Борис Христов, български оперен артист

ЮНИ

01.Ден на детето –детско утро за най- малките

Летни занимания с децата , които имат интерес за рисуване и четене на книги и стихове.

ЮЛИ

15. 170 г. от рождението на Васил Христов Радославов, български политик , юрист, член на Българското книжовно дружество /1854- 1929/- беседа

21. 235г.от рождението на Васил Евстатиев Априлов, български възрожденски просветен деец и книжовник /1789- 1847/ - беседа

24. 65 г. от рождението на Здравка Евтимова, българска писателка

АВГУСТ

Организиране на занимателни игри и четения

СЕПТЕМВРИ

02. Витрина по случай 138г. от Съединението на Източна Румелия и Княжество България

15.105 г. от рождението на Николай Хайтов, български писател, /1919- 2002/- витрина

17. 126 г. от рождението на Христо Смирненски – патрон на читалището

21. Независимостта на България- беседа

ОКТОМВРИ

01.Международен ден на възрастните хора – поздравителен адрес

01. 190 г. от рождението на Любен Стойчев Каравелов, български писател, публицист, революционер- демократ /1834- 1879/

03. 205 г. от рождението на Евлоги Георгиев, български общественик и търговец и банкер /1819-1897/

НОЕМВРИ

01.Ден на народните будители – поздравителен адрес до нашите учители

09. 110 г. от рождението на Павел Вежинов, български писател/1914-1983/

ДЕКЕМВРИ

25. Коледари ще ни благославят – Коледуване по стар български обичай

28.115 г. от рождението на Никола Вапцаров – витрина и рецитиране на стихове

Тържество за посрещане на нова година

Програмата е отворена за всеки, който иска и предлага нещо по- интересно и полезно.

С тази програма не се изчерпват нашите намерения и цели, но ще положим усилия и време за по- добра и отговорна работа.